**Planuojamas „Akropolis Group“ žaliųjų obligacijos kotiravimas „Nasdaq Vilnius“ ir „Euronext Dublin“ vertybinių popierių biržose**

„Akropolis Group“, didžiausiai Lietuvoje prekybos ir pramogų centrų vystymo ir valdymo bendrovei, sėkmingai išplatinus 350 mln. eurų vertės 5 metų trukmės žaliųjų obligacijų (toliau – Obligacijos) emisiją, Obligacijos nuo 2025 m. gegužės 15 d. turėtų būti pradėtos kotiruoti „Nasdaq Vilnius“ ir „Euronext Dublin“ vertybinių popierių biržose, jų reikiamiems organams priėmus atitinkamus sprendimus.

Dvigubas Obligacijų kotiravimas, kaip ir 2021 m. įgyvendintos debiutinės 300 mln. EUR obligacijų emisijos metu, buvo pasirinktas dėl kelių priežasčių – „Euronext Dublin“ yra viena pagrindinių euroobligacijų rinkų, atveriančių didesnes galimybes užsienio investuotojams ir suteikianti galimybę būti labiau matomiems tarptautiniu mastu. Papildomas Obligacijų įtraukimas į „Nasdaq Vilnius“ biržos sąrašą vietos investuotojams leis išplėsti bei diversifikuoti savo investicijų portfelį, o bendrai Lietuvos kapitalo rinkai pridės daugiau susidomėjimo bei aktyvumo.

Obligacijų emisija išplatinta su 6,000% metine kasmet išmokamų palūkanų norma, 6,000% metiniu pajamingumu bei 100% galutine viešo siūlymo kaina. Obligacijoms suteikti BB+ Fitch ir BB+ S&P reitingai su stabilia perspektyva. Obligacijų išpirkimo terminas 2030 m. gegužės 15 d.

Atsižvelgiant į pastarojo meto rinkos svyravimus, sėkmingas Obligacijų išplatinimas šiomis sąlygomis yra reikšmingas pasiekimas. Didelė tarptautinių investuotojų paklausa rodo, kad „Akropolis Group“ strategija yra tvari ir patikima. Obligacijų platinimo metu užsakymų knyga (angl. *order book*) pasiekė 1,1 mlrd. EUR, daugiau nei 3,1 karto viršijant galutinį emisijos dydį. Šis sandoris ne tik diversifikuoja finansavimo šaltinius, bet ir įtvirtina „Akropolis Group“, kaip stipraus ir atsakingo rinkos dalyvio, poziciją. Žaliosios Obligacijos yra svarbus žingsnis link tvaraus augimo, nes surinktos lėšos bus naudojamos laikantis Žaliojo finansavimo programoje (angl. *Green Finance Framework*) nurodytų principų.

Obligacijų platinimas pritraukė daugiausiai investuotojų iš Jungtinės Karalystės, kontinentinės Europos, Baltijos ir Šiaurės šalių. Tarp investuotojų – turto valdytojai, bankai ir kiti profesionalūs investuotojai.

„Akropolis Group“ Obligacijų siūlymo metu bendradarbiavo su bankais ING, Citi ir SEB. „Akropolis Group“ teisiniais klausimai patarė „Clifford Chance LLP“, kaip pagrindinis teisinis patarėjas, ir advokatų kontora „TGS Baltic“, konsultavusi Lietuvos teisės klausimais. Bankams teisiniais klausimais patarė „Mayer Brown International LLP“ ir „Walless“. „Akropolis Group“ auditorius yra „PricewaterhouseCoopers“.

„Akropolis Group“ žaliųjų obligacijų emisijos prospektą galima rasti [www.akropolis.eu](http://www.akropolis.eu).

***Apie „Akropolis Group“:***

*Baltijos šalyse pirmaujanti prekybos ir pramogų centrų vystymo ir valdymo bendrovė „Akropolis Group“ valdo prekybos centrų vystymo ir valdymo paslaugų įmones Lietuvoje ir Latvijoje. Lietuvoje „Akropolis Group“ valdo prekybos ir pramogų centrus „Akropolis“ Vilniuje, Klaipėdoje ir Šiauliuose, Latvijoje* – *„Akropole Riga“ ir „Akropole Alfa“ Rygoje.*

***Daugiau informacijos:***

*Aistė Jankūnaitė*

*+370 614 55468 /* [*aiste@ideaprima.lt*](mailto:aiste@ideaprima.lt)

*„Akropolis Group“ atstovė žiniasklaidai*

*IDEA PRIMA Projektų direktorė*